## Nastavenia - karta Zabezpečenie

Karta Zabezpečenie poskytuje prístup k nastaveniam zabezpečenia aplikácie.

### Vymazať schránku po minimalizácii aplikácie

Ak je začiarknuté, program vymaže obsah schránky a všetky uložené údaje (napríklad heslo), keď je aplikácia minimalizovaná. Toto zabráni komukoľvek inému alebo akémukoľvek inému programu v čítaní obsahu schránky. Upozorňujeme, že výber tejto možnosti koliduje s akciou na dvojklik "Skopíruj heslo do schránky a minimalizuj" na karte Nastavení Rôzne. Toto povedie k neočakávaným výsledkom (heslo sa skopíruje, ale okamžite sa vymaže).

### Vymazať schránku po ukončení aplikácie

Ak je začiarknuté, aplikácia vymaže obsah schránky a všetky uložené údaje (napríklad heslo), keď je okno minimalizované alebo zatvorené. Toto zabráni komukoľvek inému v čítaní obsahu schránky.

### Vylúčiť z histórie schránky

Ak je začiarknuté (predvolené), položky ktoré Password Safe umiestni do schránky (napríklad heslá), nie sú zahrnuté do histórie vylepšenej schránky v systémoch, kde je táto funkcia podporovaná (Windows 10 a novšie verzie). Zrušením začiarknutia tejto možnosti potenciálne vystavujete svoje heslá komukoľvek, kto má prístup k histórii systémovej schránky.

### Potvrdiť skopírovanie hesla do schránky

Ak je začiarknuté, zobrazí sa výzva používateľovi na potvrdenie, a to pri každom kopírovaní hesla do schránky.

### 'Otvoriť URL v prehliadači' zároveň skopíruje heslo do schránky

Je užitočné mať heslo pripravené na vloženie na prihlasovacej webovej stránke. Môže sa to však považovať za bezpečnostné riziko, pretože ste heslo explicitne neskopírovali. Ak toto políčko začiarknete, príslušné heslo sa automaticky skopíruje do schránky pri otvorení URL adresy uvedenej v zázname.

### Vylúčiť zo snímania obrazovky

Jedným z možných bezpečnostných rizík je, že niekto alebo nejaká aplikácia tajne sníma vašu obrazovku, keď je otvorená aplikácia Password Safe. Aj keď nemáte zobrazené heslo, ostatné informácie v zázname alebo hlavnom okne môžu byť pre útočníka užitočné. Od verzie 3.64 sa aplikácia Password Safe chráni pred týmto nebezpečenstvom, a to skrytím aplikácie pred funkciou snímania obrazovky systému Windows. Ak chcete túto funkciu vypnúť, napríklad na vytvorenie snímky obrazovky na nahlásenie problému, môžete tak urobiť zrušením začiarknutia tohto políčka.

#### Poznámky

- Táto funkcia je podporovaná iba v systéme Windows 10 verzie 2004 a novších.
- Niektoré programy, ako napríklad programy na pripojenie vzdialenej pracovnej plochy a čítačky obrazovky pre zrakovo postihnutých sa spoliehajú na funkciu snímania obrazovky. Ak takéto programy používate pravidelne, možno budete chcieť túto ochrannú funkciu vypnúť. Pozrite si tiež tému Parametre príkazového riadka.
- Keď je táto funkcia povolená, v stavovom riadku hlavného okna a v dialógovom okne na zadanie hlavného hesla sa zobrazí malá zelená ikona.
- Keď je táto funkcia vypnutá, ikona sa zobrazí žltou farbou.
- Keď je táto funkcia prepísaná parametrom príkazového riadka alebo bola vypnutá pri inštalácii programu, ikona sa zobrazí červenou farbou.

### Uzamknutie databázy

Keď je databáza uzamknutá z dôvodu jednej z nižšie uvedených udalostí, databáza sa uloží a potom sa všetky jej údaje vymažú z pamäte. Záznam o vrátení/opakovaní akcie sa však zachová, aby bolo možné zmeny po odomknutí vrátiť späť (alebo opätovne vykonať). Poznámka: Všetky vstupné informácie týchto príkazov zostávajú šifrované v pamäti.

- Zamknúť databázu hesiel pri minimalizácii

  Ak je začiarknuté, program uzamkne databázu hesiel pri minimalizácii aplikácie. Po opätovnom maximalizovaní okna je na prístup k databáze potrebné heslo.

- Zamknúť databázu hesiel pri uzamknutí počítača

  Začiarknutie tejto možnosti spôsobí, že sa databáza hesiel uzamkne, keď je počítač uzamknutý, čím sa zabráni neoprávnenému prístupu iných používateľov, ktorí môžu mať prístup k počítaču.

- Zamknúť databázu hesiel po...

  Začiarknutie tejto možnosti a nastavenie času spôsobí, že Password Safe uzamkne databázu hesiel po uplynutí nastaveného intervalu, počas ktorého používateľ nevykonal žiadnu akciu v aplikácii.

### Obtiažnosť odomknutia

Nastavenie posuvníka určuje, koľko výpočtového výkonu CPU je potrebné na otvorenie a uloženie databázy Password Safe. Nastavenie Štandardné by malo poskytnúť dostatočnú bezpečnosť bez výrazného oneskorenia pri otváraní databázy na väčšine platforiem. Pri zvyšovaní tejto hodnoty berte do úvahy výkon svojho počítača.

Password Safe používa originálny algoritmus Key Stretching publikovaný Bruceom Schneierom, ktorý zvyšuje silu hesla (bez zmeny šifrovacieho algoritmu) tak, aby obsahovalo viac entropie, čím sa výrazne sťažuje použitie hrubej sily na prelomenie hesla. Posuvník nastavuje počet iterácií rozťahovania medzi 2048 a 222.